བུད་མེད་འདིའི་བསམ་བློའི་འཁོར་ཕྱོགས་ནི་ཡ་མཚན་དགོས་པ་ཞིག་རེད།མོ་ལ་རང་གི་ཕྲུ་གུ་དང་མནའ་མ།ཚ་བོ་བཅས་དགོས་པར་མ་ཟད།ཁྱིམ་ཚང་གི་གཙོ་བོར་ཡང་བརྩི་བཀུར་དགོས་ཀྱི་ཡོད།འདི་དག་ནི་འགྲོ་བ་མིའི་རང་བཞིན་དང་རན་ཚོད་ཅིག་རེད།ད་ལྟ་མོས་རང་ལ་གང་ཞིག་དགོས་པ་དེ་ཁས་མི་ལེན་པར་མ་ཟད་མི་ཚེར་སུན་སྣང་ཡང་སྐྱེས་མོད།འོན་ཀྱང་མོ་ད་དུང་འཆི་བའི་འཇིགས་པ་ལ་སྐྲག་གི་ཡོད་ལ་སྐྲག་སྣང་དེ་སྦས་སྐུང་ཀྱང་བྱེད་ཀྱི་ཡོད།ང་ཚོས་གྲོང་གསེབ་པ་འདི་ཚོ་ལྷད་མེད་དང་སྟབས་བདེ་ཞིག་ཡིན་པར་སྨྲ་ན་ཡང༌།མོའི་བསམ་བློ་དང་ལྟ་ཚུལ་རྣམས་བང་རིམ་གྱི་སྟེང་དུ་བང་རིམ་དང༌།ལྟབ་བརྩེགས་ཀྱི་ཐོག་ཏུ་ལྟབ་བརྩེགས་ཆགས་པའི་ཅི་འདྲའི་རྙོག་འཛིང་ཅན་ཞིག་རེད་ཨང༌།འདི་ནི་ཁྱད་མཚར་བའི་རྩེད་མོ་ཞིག་ཡིན་ཞིང་འདི་ལ་ང་ཚོས་མི་ཚེ་ཞེས་པའི་མིང་གིས་བསྙད་པར་བྱེད།